Ruhan sluit hom (dalk) aan by die Bok-grotesRuan Nel op die aanval vir die Blitsbokke (Foto Facebook – Neville Vander Walt) Ruhan wie? Dit was sekerlik baie van die leuenstoel-kritici se vraag oor die nuweling wat Rassie Erasmus Sondag by die Springbokgroep vir die laaste twee toetse in die Rugbykampioenskap gevoeg het. Die Blitsbok Ruhan Nel het die afgelope weke vir die Westelike Provinsie in die Curriebeker-reeks uitgeblink. Hy sluit met heelwat ervaring van vyftienmanrugby by die Bokke aan nadat hy sedert 2014 in 135 wedstryde vir die Blitsbokke gespeel het. Die 27-jarige senter het in 2012 reeds vir die Goue Leeus gespeel, in 2015 ŉ draai by Griekwas gemaak en speel die afgelope twee seisoene by die WP. Groot (101 kg, 1,95m) met die vaardigheid en die rotsvaste verdediging wat jy van een van die wêreld se voorste sewesspelers verwag, is dit ŉ raakvat van Erasmus se kant. ♦ As Nel speelkans in die toetse sou kry, sal hy hom aansluit by spelers soos ondermeer André Joubert, Joost van der Westhuizen, André Venter, Bryan Habana, Jean de Villiers, Bobby Skinstad, Dick Muir en Jacques Olivier wat vir die Blitsbokke gespeel het voordat hulle hul toetsbuigings gemaak het. Cheslin Kolbe en Lionel Mapoe van die huidige Bokke val ook in hierdie groep. Daar is natuurlik nog vele ander en ook tientalle Bokke wat ná hul eerste toetsrugby later ook vir die Blitsbokke gespeel het. ♦ Die twee senters in die wentoets teen die All Blacks, Damian de Allende en Lukhanyo Am, is albei beseer en en ook Jan Serfontein, wat tans vir Montpellier speel. Met Nel se insluiting in die groep het Erasmus die opsie om Jesse Kriel op vleuel te hou waar hy verlede naweek sy man teen die All Blacks se hoogsbetaalde speler, Rieko Ioane, gestaan het. ♦ Erasmus het ook oor die naweek die dienste van Willie le Roux vir die laaste twee toetse verseker en vir Vincent Koch, vaskop van Saracens in Engeland, ook nadergetrek. Sy insluiting het Thomas du Toit van die Sharks sy plek in die groep van 30 spelers gekos. Die jong S’bu Nkosi, wat in die drie toetse teen Engeland gespeel het maar toe weens ŉ enkelbesering nie oorweeg kon word nie, is weer fiks en terug in die Bokke se groep. Die Bulls het nou twee skrumskakels in die groep met Ivan van Zyl wat saam met sy provinsiale spanmaat Embrose Papier tussen die uitverkorenes is. Met die twee beseerde senters het Erasmus ook weer vir Mapoe by die oefengroepe ingesluit. Hy het in die verloortoets in Mendoza as plaasvervanger twee (baie maklike) drieë teen die Poemas gedruk. Hy het sedertdien vir die Goue Leeus beïndruk en is waarskynlik ook weens sy ervaring by die groep ingesluit vir moontlike oorweging as buitesenter. Ross Cronjé van die Goue Leeus is uit die groep weggelaat. Hy was in die 23-tal in die wentoets teen die All Blacks maar het nie speelkans gekry nie. Die Springbokgroep ‒ Agterspelers Faf de Klerk, Aphiwe Dyantyi, André Esterhuizen, Elton Jantjies, Willie le Roux, Cheslin Kolbe, Jesse Kriel, Lionel Mapoe, Ruhan Nel, S’bu Nkosi, Embrose Papier, Handré Pollard, Ivan van Zyl, Damian Willemse. Voorspelers Schalk Brits, Pieter-Steph du Toit, Eben Etzebeth, Steven Kitshoff, Vincent Koch, Siya Kolisi (kaptein), Wilco Louw, Frans Malherbe, Malcolm Marx, Bongi Mbonambi, Franco Mostert, Beast Mtawarira, Sikhumbuzo Notshe, RG Snyman, Marco van Staden, Warren Whiteley.